শান্তি কমিটির বৈঠকেই বিস্ফোরণ! ফের রক্তাক্ত পাকিস্তান, মৃত ৭

ওয়েব ডেস্ক: সন্ত্রাসের আগুনে ফের জ্বলে উঠল পাকিস্তান (Pakistan)। ভয়াবহ বিস্ফোরণে (Blast) এবার রক্তাক্ত হল দক্ষিণ ওয়াজিরিস্তান। সোমবার দুপুরে ওয়ানা শহরে স্থানীয় শান্তি কমিটির বৈঠক চলাকালীন ভয়াবহ বিস্ফোরণে কেঁপে ওঠে গোটা এলাকা। এই ঘটনায় এখনও পর্যন্ত ৭ জনের মৃত্যুর খবর পাওয়া গিয়েছে, আহত হয়েছেন অন্তত ১৭ জন। মৃতের সংখ্যা আরও বাড়তে পারে বলে আশঙ্কা প্রকাশ করেছেন কর্তৃপক্ষ।

পাকিস্তানি পুলিশের (Pakistani Police) তরফে জানানো হয়েছে, বৈঠক চলাকালীন আচমকাই বিস্ফোরণ ঘটে এবং ভবনের একাংশ ধসে পড়ে, যার ফলে অনেকের প্রাণহানি হয়। বিস্ফোরণের পর ঘটনাস্থলে পৌঁছে যায় পুলিশ ও সেনাবাহিনীর যৌথ দল। আহতদের দ্রুত হাসপাতালে পাঠানো হয়। তবে এই হামলার দায় এখনও পর্যন্ত কোনও সংগঠন স্বীকার করেনি।

আরও পড়ুন: চীনকে স্পষ্ট বার্তা, সন্ত্রাস দমনে ভারতের পাশেই থাকছে আমেরিকা

তবে সন্দেহের তির রয়েছে তেহরিক-ই-তালিবান-পাকিস্তান-এর দিকে। কারণ, এই শান্তি কমিটি বহুবার প্রকাশ্যে টিটিপি-র কার্যকলাপের বিরোধিতা করেছিল। পাশাপাশি, গতকাল রবিবারই পাক নিরাপত্তা বাহিনী উত্তর ওয়াজিরিস্তানে টিটিপি-র বিরুদ্ধে অভিযান চালিয়ে ৫৪ জন জঙ্গিকে নিকেশ করে। একদিনের ব্যবধানে এমন ভয়াবহ হামলা সেই পাল্টা প্রতিশোধের ইঙ্গিত বলেই মনে করা হচ্ছে।

Explosion rocks a meeting of a local peace committee in Pakistan’s South Waziristan region, 7 killed.

The explosion caused a portion of the building where the meeting was taking place to collapse.

Here’s a purported video of the blast.#Pakistan #Waziristan pic.twitter.com/S0kK33wWlE

— Vani Mehrotra (@vani_mehrotra) April 28, 2025

উল্লেখ্য, দক্ষিণ ওয়াজিরিস্তান পাকিস্তানের উত্তর-পশ্চিমের খাইবার পাখতুনখোয়া প্রদেশের অন্তর্গত। দীর্ঘদিন ধরেই আফগানিস্তানের মদতপুষ্ট টিটিপি পাকিস্তানের মাথাব্যথার কারণ হয়ে দাঁড়িয়েছে। খাইবার পাখতুনখোয়া, বালুচিস্তান-সহ পাক-আফগান সীমান্তবর্তী অঞ্চলে ঘাঁটি গেড়ে থাকা এই জঙ্গি সংগঠন মাঝেমধ্যেই পাকিস্তানি সেনাবাহিনীর উপর প্রাণঘাতী হামলা চালায়।